钦定古今图书集成/明伦汇编/氏族典/第145卷 > 《廖用贤尚友录》 > 孙策
## 钦定古今图书集成/明伦汇编/氏族典/第145卷 > 《廖用贤尚友录》 > 孙策

按《吴志孙坚传》：“坚子策，字伯符。坚初兴义兵，策将母
徙居舒，与周瑜相友，收合士大夫，江淮间人咸向之。
坚薨，还葬曲阿，已乃渡江居江都。徐州牧陶谦深忌
策，策舅吴景时为丹阳太守，策乃载母徙曲阿就景，
因缘召募，得数百人。兴平元年，从袁术，术甚奇之，以
坚部曲还策。太傅马日䃅杖节安集关东，在寿春，以”
礼辟策，表拜怀义校尉。术大将乔蕤、张勋皆倾心敬
焉。术常叹曰：“使术有子如孙郎，死复何恨！”先是，刘繇
为扬州刺史，州旧治寿春，寿春术已据之，繇乃渡江，
治曲阿。时吴景尚在丹阳，繇至，迫逐之。景退舍历阳。
繇遣樊能、于麋、陈横屯江津，张英屯当利口，以距术。
卫以景为督军中郎将，将兵击英等，连年不克。策乃
说术，乞助景等平定江东。术表策为折冲校尉，行殄
寇将军，所向皆破，莫敢当其锋。策为人美姿颜，好笑
语，性阔达听受，善于用人，是以士民见者，莫不尽心，
乐为致死。刘繇弃军逃遁，诸郡守皆捐城郭奔走。吴
人严白虎等众各万馀人，处处屯聚。吴景等欲先击
破虎等，乃至会稽。策曰：“虎等群盗，非有大志，此成禽
耳。”遂引兵渡浙江，据会稽，屠东治。乃攻破虎等，尽更
置长吏，策自领会稽太守。时袁术僭号，策以书责而绝之。曹公表策为讨逆将军，封为吴侯。建安五年，曹
公与袁绍相拒于官渡，策阴欲袭许，迎汉帝，密治兵，
部署诸将。未发，会为故吴郡太守许贡客所杀。先是
策杀贡，贡小子与客亡匿江边。策单骑出，卒与客遇，
客击伤策。时年二十六。权称尊号，追谥策曰长沙桓
王，封子绍为吴侯，后改封上虞侯。绍卒，子奉嗣。孙皓
时，讹言谓奉当立，诛死。